LT Europos Sąjungos oficialusis leidinys C 283/12

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

(2006/C 283/08)

Šis paskelbimas suteikia teisę užprotestuoti paraišką pagal Tarybos reglamento (EB) Nr. 510/2006 7 straipsnį. Pranešimas apie prieštaravimą turi būti pateiktas Europos Komisijai per šešis mėnesius nuo šio paskelbimo datos.

SANTRAUKA

TARYBOS REGLAMENTAS (EB) Nr. 510/2006

Įregistravimo paraiška pagal 5 straipsnį ir 17 straipsnio 2 dalį

„BAYERISCHER MEERRETTICH“ ARBA „BAYERISCHER KREN“

EB Nr. DE/PGI/005/0299/19.03.2003

SKVN ( ) SGN ( X )

Ši santrauka yra parengta tik informacijai. Suinteresuotosioms šalims rekomenduojama susipažinti su nesutrumpinta produkto specifikacija, kurią galima gauti 1 dalyje nurodytose nacionalinėse institucijose arba Europos Komisijoje (1).

1. Kompetentinga valstybės narės įstaiga:

Pavadinimas: Deutsches Patent- und Markenamt — Markenabteilung 3.2 Adresas: D-80297 München Telefonas: (49-89) 21 95 46 22 Faksas: (49-89) 21 95 41 43 El. paštas: —

2. Grupė:

Pavadinimas: Schutzgemeinschaft „BAYERISCHER MEERRETTICH“ Adresas: Industriestraße 24, D-91083 Baiersdorf Telefonas: (49-9133) 776 00 Faksas: (49-9133) 77 60 77 El. paštas: hts@schamel.de Sudėtis: gamintojas ir (arba) perdirbėjas ( X ) kiti: ( )

3. Produkto rūšis:

1.6 klasė, neperdirbtos ir perdirbtos daržovės

4. Specifikacijos aprašymas (4 straipsnio 2 dalyje nurodytų sąlygų santrauka)

4.1. Pavadinimas: „Bayerischer Meerrettich“ arba „Bayerischer Kren“

4.2. Apibūdinimas: „Bayerischer Meerrettich“ arba „Bayerischer Kren“ krienai yra gaminami pagal 1979 m. gegužės 16 d. patvirtintus „Bayerische Qualitätsnormen für Meerrettich“ standartus. „Bayerischer Meerrettich“ arba „Bayerischer Kren“ krienai platinami šaknimis (neperdirbtas produktas) arba perdirbti (perdirbtas produktas). Perdirbti „Bayerische Meerrettich“ arba „Bayerische Kren“ krienai gaminami pagal tradicinius receptus, ypač Erlangeno-Hechštato, Noištato prie Aischo ir (arba) Bad Vindsheimo ir Forchheimo rajonuose.

Perdirbtus, paruoštus maistui „Bayerischer Meerrettich“ arba „Bayerischer Kren“ krienus sudaro tarkuoti krienai (neperdirbtas produktas), sumaišyti su actu, aliejumi ir prieskoniais.

Minimali tarkuotų krienų dalis, kuri privalo būti galutiniame produkte, nustatoma pagal „Qualitätsanforderungen für Meerrettichdauerwaren“ nuostatas.

Perdirbtiems „Bayerischer Meerrettich“ arba „Bayerischer Kren“ krienams gaminti skirti neperdirbti krienai (neperdirbtas produktas) turi būti užauginti tik Bavarijoje, nes neperdirbtas produktas iš Bavarijos suteikia daugiausia ypatingo galutinio produkto „Bayerischer Meerrettich“ arba „Bayerischer Kren“ aštrumo ir pikantiškų savybių. Kitos sudedamosios dalys, pavyzdžiui, actas, aliejus ir prieskoniai, neturi būti pagamintos arba išaugintos Bavarijoje.

Specifinės neperdirbto produkto savybės:

„Bayerischer Meerrettich“ arba „Bayerischer Kren“ krienai pasižymi dideliu vitamino C, eterinių aliejų ir antibiotinių medžiagų kiekiu. „Bayerischer Meerrettich“ arba „Bayerischer Kren“ krienams yra būdingas ypatingas aštrumas ir originalus kvapas.

Specifinės perdirbto produkto savybės:

Tarkuotų „Bayerischer Meerrettich“ arba „Bayerischer Kren“ krienų skonis gerinamas taikant per ilgus šimtmečius išsaugotus receptus. Sudedamosios dalys yra daugiausia krienai, actas, aliejus ir prieskoniai. Paruošti „Bayerischer Meerrettich“ arba „Bayerischer Kren“ krienai yra ypač aštrūs ir pikantiški, t. y. jų skonis yra kaimiškas, ilgai išsaugo aštrumą ir pikantiškumą. Galutinis produktas yra ypač rūpestingai perdirbamas, todėl jis yra itin šviesios spalvos, be tamsių taškų ir labai didelio klampumo konsistencijos.

Perdirbtuose krienų produktuose privalo būti mažiausias neperdirbtų krienų kiekis, nustatytas nurodymuose dėl perdirbamų krienų produktų. Tik jei laikomasi nurodymų dėl šio mažiausio kiekio, minimi produktai gali vadintis „Bayerischer Meerrettich“ arba „Bayerischer Kren“.

4.3. Geografinė vietovė: „Bayerischer Meerrettich“ arba „Bayerischer Kren“ krienai turi būti išauginti tinkamoje Bavarijos žemėje (kuri dažniausiai yra Vidurinėje arba Aukštutinėje Frankonijoje) ir perdirbami Bavarijoje. Neperdirbtas produktas tradiciškai perdirbamas pirmiausia Frankonijos Erlangeno-Hechštato, Noištato prie Aischo ir (arba) Bad Vindsheimo ir Forchheimo rajonuose.

4.4. Kilmės įrodymas: Bavarijos krienų galutinio produkto atsekamumas užtikrinamas įstatymo numatytomis atsekamumo taisyklėmis: pagal partijos identifikavimo žymą, kuri yra ant kiekvienos pakuotės, ir įstatymo numatytus gamintojų pirkimo, pardavimo ir gamybos duomenis galima bet kuriuo metu įrodyti „Bayerischer Meerrettich“ arba „Bayerischer Kren“ krienų kilmę. Pirkimo, pardavimo ir gamybos duomenų patikimumą paraiškos teikėjo užsakymu tikrina nepriklausoma kontrolės institucija.

„Bayerischer Meerrettich“ arba „Bayerischer Kren“ krienų augintojai yra įtraukiami į registrą, kurį tvarko ir kasmet atnaujina „Erzeugergemeinschaft Bayerischer Meerrettich“ bendrija. Tik augintojai, įtraukti į minėtą registrą, gali tiekti neperdirbtą produktą perdirbėjams „Bayerischer Meerrettich“ arba „Bayerischer Kren“ krienų gamybai. „Erzeugergemeinschaft Bayerischer Meerrettich“ bendrija kartu yra ir „Schutzgemeinschaft Bayerischer Meerrettich“ bendrijos narė. Auginimo ir pardavimo duomenų patikimumą paraiškos teikėjo užsakymu tikrina nepriklausoma kontrolės institucija.

4.5. Gamybos būdas: Krienai Bavarijoje auginami laikantis šimtamečių tradicijų ir remiantis geriausia patirtimi. Nuo XV a. vidurio Bavarijos krienų auginimo regionas garsėja pasaulyje savo gausiomis tradicijomis.

Krienų auginimas yra sudėtingas procesas ir tam reikia daug rankų darbo. Todėl sena ūkininkų išmintis byloja: „Krienų laukas kasdien nori matyti savo šeimininką“. Vasario pabaigoje, kai baigiasi šalčių periodas, atidengiamas kaupas, kuriame žiemojo krienų šaknelės (sodinukai). Šaknelės tol laikomos šviesioje patalpoje, kol šviesos paveiktos ima leisti pumpurus. Balandžio mėn. šaknelės „galva į rytus, į kylančią ryto saulę“, t. y. ne horizontaliai, o truputį pakreiptos į viršų, sodinamos į paruoštas lysves. Gegužės mėn. pradžioje pasirodo pirmieji viršūniniai pumpurai. Tada prasideda „apkapojimas“. Kiekviena šaknelė atkasama iki pusės ir nulaužomi visi pumpurai, paliekamas tik didžiausias pumpuras. Šį darbą būtina atlikti, kad vėliau krienų šakniastiebiai nesikerotų į šalis, o sudarytų tik vieną šaknį.

Vėliau, iki derliaus nuėmimo rudenį, kiekviena šaknis turi būti bent vieną kartą iškasama ir vėl užkasama nulaužant šoninius pumpurus. Šis darbas tokiu metu atliekamas daugiausia rankomis, tik šakniastiebio gale pumpurai gali kerotis į šonus (jie bus naudojami sodinimui kitais metais). Pasikeitusi lapų spalva liudija apie bręstantį šakniastiebį. Spalio mėn. nuimamas derlius: specialiu įrenginiu išpurenama žemė ir ranka ištraukiami krienų šakniastiebiai.

Kadangi šaknys išsiurbia iš žemės visas maistingąsias medžiagas, krienai tame pačiame lauke sodinami tik kas trejus metus.

Perdirbami atrinkti, patikrinti ir rankomis išrūšiuoti neperdirbti produktai. Krienai nuvalomi, nuplaunami, sutarkuojami ir pagardinami sudedamosiomis dalimis (plg. 4.2 punktą). Taikomas darbo metodas, kuris neleidžia pakenkti augalams, todėl „Bayerischer Meerrettich“ arba „Bayerischer Kren“ krienų aromatas išlieka nepakitęs. Neperdirbtas produktas, kuris iškart neperdirbamas, laikomas vėsiose patalpose.

Reikia pabrėžti, kad krienų šaknys prieš tolesnį perdirbimą rūšiuojamos rankomis. Kad perdirbami krienai išsaugotų aromatą ir kuo mažiau prarastų savo ypatingo aštrumo ir vertingų medžiagų, Bavarijos perdirbėjai per šimtmečius sukūrė specialius metodus, kurie neleidžia krienų smarkiai mechaniškai paveikti. Be to, svarbu pabrėžti, kad konservuojami „Bayerischer Meerrettich“ arba „Bayerischer Kren“ krienai yra tik sierinami ir nepridedama jokių kitų konservantų. Todėl krienai ir šiuo aspektu skiriasi nuo kitokios kilmės perdirbtų krienų.

4.6. Ryšys su geografine vietove: Pavadinimu „Bayerischer Meerrettich“ arba „Bayerischer Kren“ jau kelis šimtmečius vadinami krienai, kurie auginami ir perdirbami Bavarijoje. Krienus tikriausiai XV a. atvežė ir prie Regnico upės pasodino markgrafas Johannes Alchemista. Seniausių tikslių duomenų apie krienus yra rasta 1650 m. knygoje „Die Nymphe Noris“, kurioje rašoma apie „Böhmischen Kraen im Knoblauchsland“ (Bohemijos krieną česnakų krašte) (Frankonijoje). 1787 m. Johannas Füsselis savo kelionių knygoje mini krienų laukus tarp Forchheimo ir Erlangeno. 1846 m. atidarius Liudviko I Bavaro garbei pavadintą kanalą tarp Dunojaus ir Maino, „Bayerischer Meerrettich“ arba „Bayerischer Kren“ krienai buvo plukdomi laivais iš Bajersdorfo į Austriją-Vengriją, Izraelį, JAV, Rusiją ir kitas šalis. Nuo 1912 m. gamintojai Bajersdorfe ir jo apylinkėse pardavinėjo tarkuotus ir paruoštus maistui krienus. Garsų krienų miestą Bajersdorfą supa tradicijų gausa pasaulyje pasižymintys krienų laukai. Be to, šis regionas dar ir šiandien garsina Vokietiją.

Bavarijos laukų dirvožemis ir tenykštės klimato savybės suteikia krienams optimalias augimo sąlygas. Todėl dėl šilto klimato (vidutinė metinė temperatūra 8,5 °C) ir nedidelio kritulių kiekio (apie 600 mm) kartu su specifinėmis dirvos savybėmis (purus, smėlingas ir molingas dirvožemis) krienuose susidaro didesnis gliukozinolatų kiekis, palyginti su kitose vietose auginamais krienais.

Dėl gamintojų tradicinių receptų ir jų gebėjimo ekologiškai perdirbti krienus „Bayerischer Meerrettich“ arba „Bayerischer Kren“ krienai tampa nepakartojamo skonio. Į perdirbtus „Bayerischer Meerrettich“ arba „Bayerischer Kren“ krienus nebereikia pridėti krienų iš kitų vietovių.

„Bayerischer Meerrettich“ arba „Bayerischer Kren“ krienus jau kelis šimtmečius labai vertina vartotojai Bavarijoje ir už jos ribų.

4.7. Kontrolės institucija:

Pavadinimas: Bayerische Landesanstalt für Landwirtschaft — Institut für Ernährungswirtschaft und Markt Adresas: Menzinger Strasse 54 D-80638 München Telefonas: (49-89) 17 80 00 Faksas: (49-89) 17 80 03 13 El. paštas: —

4.8. Ženklinimas etiketėmis: „Bayerischer Meerrettich g.g.A.“ (saugoma geografinė nuoroda) arba „Bayerischer Kren g.g.A.“ (saugoma geografinė nuoroda).

4.9. Nacionaliniai reikalavimai: —

(1) Europos Komisija, Žemės ūkio ir kaimo plėtros generalinis direktoratas, žemės ūkio produktų kokybės politikos skyrius, B-1049 Briuselis.